CELEX: 32011R1170
Language: sk
Date: 2011-11-16 00:00:00
Title: Nariadenie Komisie (EÚ) č. 1170/2011 zo 16. novembra 2011 o zamietnutí povolenia určitých zdravotných tvrdení o potravinách, ktoré odkazujú na zníženie rizika ochorenia Text s významom pre EHP

17.11.2011   
            
            
               SK
            
            
               Úradný vestník Európskej únie
            
            
               L 299/1
            
         NARIADENIE KOMISIE (EÚ) č. 1170/2011
   zo 16. novembra 2011
   o zamietnutí povolenia určitých zdravotných tvrdení o potravinách, ktoré odkazujú na zníženie rizika ochorenia
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (1), a najmä na jeho článok 17 ods. 3,
   keďže:
   
               (1)
            
            
               Podľa nariadenia (ES) č. 1924/2006 sú zdravotné tvrdenia o potravinách zakázané, pokiaľ ich v súlade s uvedeným nariadením nepovolila Komisia a neboli zahrnuté do zoznamu povolených tvrdení.
            
         
               (2)
            
            
               V nariadení (ES) č. 1924/2006 sa takisto stanovuje, že prevádzkovatelia potravinárskych podnikov môžu príslušnému vnútroštátnemu orgánu členského štátu predložiť žiadosti o povolenie zdravotných tvrdení. Príslušný vnútroštátny orgán má platné žiadosti zaslať Európskemu úradu pre bezpečnosť potravín (European Food Safety Authority – EFSA), ďalej len „úrad“.
            
         
               (3)
            
            
               Úrad má po prijatí žiadosti o tejto skutočnosti bezodkladne informovať ostatné členské štáty a Komisiu a prijať stanovisko k príslušnému zdravotnému tvrdeniu.
            
         
               (4)
            
            
               Komisia má rozhodnúť o povolení zdravotných tvrdení s prihliadnutím na stanovisko, ktoré vydal úrad.
            
         
               (5)
            
            
               V nadväznosti na žiadosť, ktorú zaslali Prof. Dr. Moritz Hagenmeyer a Prof. Dr. Andreas Hahn a ktorá bola predložená podľa článku 14 ods. 1 písm. a) nariadenia (ES) č. 1924/2006, bol úrad požiadaný o vydanie stanoviska k zdravotnému tvrdeniu v súvislosti s účinkami vody a znížením rizika vzniku dehydratácie a sprievodného zníženia výkonnosti (otázka č. EFSA-Q-2008-05014) (2). Tvrdenie navrhované žiadateľom bolo formulované takto: „Pravidelná konzumácia významného množstva vody môže znížiť riziko vzniku dehydratácie a sprievodného zníženia výkonnosti“.
            
         
               (6)
            
            
               V článku 2 ods. 6 nariadenia (ES) č. 1924/2006 sa tvrdenie o znížení rizika ochorenia vymedzuje ako „každé zdravotné tvrdenie, ktoré udáva, naznačuje alebo vyvoláva dojem, že konzumácia nejakej kategórie potravín, potraviny alebo jednej z jej zložiek vo významnej miere znižuje rizikový faktor výskytu ochorenia u ľudí“. V odpovedi na žiadosť o spresnenie žiadateľ navrhol ako rizikové faktory dehydratácie stratu vody v tkanivách alebo znížený obsah vody v tkanivách. Na základe predložených údajov úrad vo svojom stanovisku predloženom Komisii a členským štátom 16. februára 2011 dospel k záveru, že navrhované rizikové faktory sú ukazovateľom nedostatku vody, a preto aj ukazovateľom ochorenia. Keďže nie je dokázané zníženie rizikového faktora pri vzniku ochorenia, tvrdenie nie je v súlade s požiadavkami nariadenia (ES) č. 1924/2006 a nemalo by sa povoliť.
            
         
               (7)
            
            
               V nadväznosti na žiadosť spoločnosti FrieslandCampina predloženú podľa článku 14 ods. 1 písm. a) nariadenia (ES) č. 1924/2006 bol úrad požiadaný o vydanie stanoviska k zdravotnému tvrdeniu v súvislosti s účinkami kyslých ovocných džúsov s obsahom vápnika na zníženie demineralizácie zubov (otázka č. EFSA-Q-2009-00501) (3). Tvrdenie navrhované žiadateľom bolo okrem iného formulované takto: „zníženie rizika zubnej erózie“.
            
         
               (8)
            
            
               V článku 2 ods. 6 nariadenia (ES) č. 1924/2006 sa tvrdenie o znížení rizika ochorenia vymedzuje ako „každé zdravotné tvrdenie, ktoré udáva, naznačuje alebo vyvoláva dojem, že konzumácia nejakej kategórie potravín, potraviny alebo jednej z jej zložiek vo významnej miere znižuje rizikový faktor výskytu ochorenia u ľudí“. V odpovedi na žiadosť o spresnenie žiadateľ navrhol ako rizikový faktor zubnej erózie demineralizáciu zubov. Na základe predložených údajov úrad vo svojom stanovisku predloženom Komisii a členským štátom 18. februára 2011 dospel k záveru, že nebola zistená príčinná súvislosť medzi konzumáciou kyslých ovocných džúsov s obsahom vápnika namiesto ovocných džúsov bez pridaného vápnika a znížením demineralizácie zubov. Keďže uvedené tvrdenie nie je v súlade s požiadavkami nariadenia (ES) č. 1924/2006, nemalo by sa povoliť.
            
         
               (9)
            
            
               Pri prijímaní opatrení uvedených v tomto nariadení sa zvážili pripomienky žiadateľov a zástupcov verejnosti, ktoré boli doručené Komisii podľa článku 16 ods. 6 nariadenia (ES) č. 1924/2006.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Zdravotné tvrdenia uvedené v prílohe k tomuto nariadeniu sa nezahrnú do zoznamu povolených tvrdení Únie podľa článku 14 ods. 1 nariadenia (ES) č. 1924/2006.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. novembra 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 404, 30.12.2006, s. 9.
   
      (2)  Vestník EFSA 2011; 9(2):1982.
   
      (3)  Vestník EFSA 2011; 9(2):1983.
   
      PRÍLOHA
      
         Zamietnuté zdravotné tvrdenia
      
      
                  Uplatňovanie – príslušné ustanovenia nariadenia (ES) č. 1924/2006
               
               
                  Živina, látka, potravina alebo kategória potravín
               
               
                  Tvrdenie
               
               
                  Odkaz na stanovisko EFSA
               
            
                  Článok 14 ods. 1 písm. a), zdravotné tvrdenie, ktoré odkazuje na zníženie rizika ochorenia
               
               
                  voda
               
               
                  Pravidelná konzumácia významného množstva vody môže znížiť riziko vzniku dehydratácie a sprievodného zníženia výkonnosti.
               
               
                  Q-2008-05014
               
            
                  Článok 14 ods. 1 písm. a), zdravotné tvrdenie, ktoré odkazuje na zníženie rizika ochorenia
               
               
                  ovocné džúsy s obsahom vápnika
               
               
                  zníženie rizika zubnej erózie
               
               
                  Q-2009-00501